Sextán kærur hafa borist undirbúningskjörbréfanefnd, langflestar vegna talningar í Norðvesturkjördæmi eftir alþingiskosningarnar í lok september. Kærufrestur rennur út á morgun. Formaður nefndarinnar segir ótímabært að segja til um hvenær málsmeðferð ljúki.
Rétt rúmur mánuður er liðinn frá alþingiskosningum. Undirbúningskjörbréfanefnd hefur verið að störfum síðan í byrjun október en hennar verkefni er að takast á við og helst finna lausn á þeirri stöðu sem upp kom eftir endurtalningu í Norðvesturkjördæmi, þegar í ljós kom að kjörgögn höfðu ekki verið innsigluð milli talninga.
Formaður nefndarinnar, Birgir Ármannsson þingmaður Sjálfstæðisflokks, sagði í samtali við fréttastofu að ótímabært væri að segja til um hvenær vinnu nefndarinnar lyki en kærufrestur rennur út á morgun. Nefndin fundar daglega og gagnaöflun er langt komin að sögn Birgis. Sextán kærur hafi borist, langflestar vegna Norðvesturkjördæmis en þó séu fleiri atriði sem komi til.
Eins og fram hefur komið í máli formanna stjórnarflokkanna miðar viðræðum um stjórnarmyndun vel en forsætisráðherra sagði í fréttum í byrjun vikunnar ljóst að Alþingi yrði ekki sett fyrr en niðurstaða í þessu máli lægi fyrir og ólíklegt væri að ný ríkisstjórn yrði kynnt fyrir þann tíma. Þegar niðurstaða lægi hins vegar fyrir ætti formönnunum ekki að vera neitt að vanbúnaði að ljúka viðræðum. Þegar nýr stjórnarsáttmáli er tilbúinn er hann borinn undir flokksráð flokkanna sem að honum standa en þau geta verið kölluð saman til fundar með stuttum fyrirvara. Í kjölfarið verður síðan blásið til blaðamannafundar þar sem ný ríkisstjórn og nýr stjórnarsáttmáli verða kynnt.
Sextán kærur hafa borist undirbúningskjörbréfanefnd, langflestar vegna talningar í Norðvesturkjördæmi. Formaður nefndarinnar segir ótímabært að segja til um hvenær málsmeðferð ljúki. 